«Η Βόρειος Κορέα επιτείνει την απομόνωση της»  - 2005-02-10
δηλώνει η Υπ. Εξ. των ΗΠΑ, Κ. Ράις για την απόφαση της Πιονγιάνκ να αποσυρθεί από τις εξαεθνείς συνομιλίες
Η υπουργός Eξωτερικών των ΗΠΑ, Κοντολίζα Ράϊς, λέει πως με το να αποσύρεται από τις εξαμερείς συνομιλίες για το πυρηνικό της πρόγραμμα το μόνο που καταφέρνει η Βόρεια Κορέα είναι να επιτείνει την απομόνωσή της από τη διεθνή κοινότητα. Σχετική δήλωση έκανε η κ. Ράϊς στο Λουξεμβούργο, όπου βρίσκεται για συνομιλίες με Ευρωπαίους αξιωματούχους, απαντώντας σε ερώτηση σχετικά με την απόφαση της Πιονγιάνγκ να αποσυρθεί από τις διαπραγματεύσεις στις οποίες συμμετέχουν οι δύο Κορέες, η Κίνα, οι ΗΠΑ, η Ιαπωνία και η Ρωσία. Η κα. Ράϊς χαρακτήρισε την ανακοίνωση της Πιονγιάνγκ να διακόψει τη συμμετοχή της στις εξαεθνείς συνομιλίες «ατυχή,» ιδιαίτερα για τον λαό της Βόρειας Κορέας, ο οποίος, όπως είπε, θα απομονωθεί ακόμα περισσότερο. Η κα. Ράϊς είπε επίσης πως οι ΗΠΑ υπέθεταν, ήδη από τα μέσα της δεκαετίας του ’90, ότι η Βόρεια Κορέα διέθετε λίγα πυρηνικά όπλα και πρόσθεσε, πως είναι βεβαία ότι η Αμερική και οι σύμμαχοί τους, συμπεριλαμβανόμενης της Νότιας Κορέας, μπορούν να αποτρέψουν οποιαδήποτε στρατιωτική απειλή στην κορεατική χερσόνησο. Όμως, συνέχισε η αμερικανίδα υπουργός Εξωτερικών, με το να αποσύρεται από τις εξαεθνείς συνομιλίες, που γίνονται υπό την αιγίδα της Κίνας, η Βόρεια Κορέα χάνει την ευκαιρία να της δώσουν οι ΗΠΑ και άλλες συμμετέχουσες χώρες εγγυήσεις για την ασφάλειά της και επίσης να αποκτήσει μια πιο λογική σχέση με τον υπόλοιπο κόσμο. Είπε συγκεκριμένα: «Προσπαθούμε να κάνουμε τους Βορειοκορεάτες ν αλλάξουν πορεία. Αυτό προσπαθούμε τόσο εμείς, όσο και η Κίνα, η Ρωσία, η Νότια Κορέα και η Ιαπωνία. Και ξέρω πως έχουμε την υποστήριξη της διεθνούς κοινότητας όταν λέμε στην Πιονγιάνγκ ότι πρέπει ν ακολουθήσει το μονοπάτι που της ανοίγεται, ένα μονοπάτι που οδηγεί σε πιο λογικές σχέσεις με τον υπόλοιπο κόσμο, ένα μονοπάτι που της προσφέρει διαβεβαιώσεις για την ασφάλειά της από τους γείτονές της και από τις ΗΠΑ, ο πρόεδρος των οποίων έχει ήδη προβεί επανειλημμένα στην ξεκάθαρη δήλωση πως η Αμερική δεν έχει καμία πρόθεση να εισβάλει ή να επιτεθεί εναντίον της. » Η κ. Ράϊς αρνήθηκε να πει τί κατά τη γνώμη της βρίσκεται πίσω από την ανακοίνωση της Βόρειας Κορέας. Είπε μόνο πως οι ΗΠΑ θα συμβουλευθούν επί του θέματος τους εταίρους τους στις εξαεθνείς συνομιλίες και πως ελπίζει ότι στο μεταξύ η Πιονγιάνγκ θα επανεξετάσει την απόφασή της. Ο τελευταίος γύρος των συνομιλιών πραγματοποιήθηκε τον Ιούνιο στο Πεκίνο. Παρά την κατ’ αρχήν συμφωνία που επιτεύχθηκε για διεξαγωγή ενός νέου γύρου το Σεπτέμβριο, η Βόρεια Κορέα δεν επέστρεψε, εν μέσω εικασιών πως περίμενε τα αποτελέσματα των αμερικανικών προεδρικών εκλογών. Οι ΗΠΑ προσφέρθηκαν πέρσι να παράσχουν εγγυήσεις για την ασφάλεια της Βόρειας Κορέας, υπό τον όρο όμως ότι αυτή θα συμφωνήσει να καταργήσει το πυρηνικό της πρόγραμμα ολοσχερώς και κατά επαληθεύσιμο και μη αναστρέψιμο τρόπο. Η κυβέρνηση Μπους έχει πει πως θα εξετάσει την πιθανότητα χορήγησης οικονομικής βοήθειας στη Βόρεια Κορέα αλλά όχι πριν να ολοκληρωθεί ο αφοπλισμός της, αλλά, όπως λέει, οι άλλες πλευρές που συμμετέχουν στις συνομιλίες μπορούν εάν θέλουν να βοηθήσουν οικονομικά την πάμπτωχη κομμουνιστική χώρα ενόσω εκτυλίσσεται η διαδικασία.